《雪后次韵郑集之》
元代·杨载

雪后登高望，江山信奇哉。重冈起且伏，相连白皑皑。

水官方谢事，云气霅然开。六龙翻沧海，赤日从中来。

万物将蠢动，忽如登春台。木行味正酸，含荾先属梅。

天时亦相应，初昏占斗魁。遨游自兹始，入林践苍苔。

西湖青濎濙，西山高崔嵬。长松更千载，老枝多折摧。

名僧创精舍，静谧依岩隈。伊予实放士，正可诛蒿莱。

情深惟痛饮，毋吝发新醅。家人欲求我，但见白云堆。

机心无自作，可使绝嫌猜。君辞如泉涌，我醉如山颓。

卜居同里巷，时时得追陪。为瓶或先罄，此耻当及罍。

大雅歌治世，其音不宜哀。有倡必有和，愧我非长才。

美哉春雪篇，云汉共昭回。

作者简介：杨载（1271—1323）元代中期著名诗人，与虞集、范梈、揭傒斯齐名，并称为“元诗四大家”。字仲弘，浦城（今福建浦城县）人。延祐二年进士，授承务郎，官至宁国路总管府推官。杨载文名颇大，文章以气为主，诗作含蓄，颇有新的意境。